钦定古今图书集成/明伦汇编/氏族典/第262卷 > 王绍
## 钦定古今图书集成/明伦汇编/氏族典/第262卷 > 王绍

按《唐书王绍传》，“绍本名纯，避宪宗讳改焉。自太原徙
京兆之万年。父端，第进士，有名天宝间。绍少为颜真
卿所器，字之曰德素，奏为武康尉。包佶领租庸盐铁
使，署判官。时李希烈阻兵江淮，输物留梗，乃徙饷道，
自颍入汴。绍入关，德宗已西狩，乃督轻货，间道走洋
州。迁仓部员外郎，进户部侍郎，判度支。顷之，迁尚书”，
主计八年，每政事多所关访。顺宗立，王叔文夺其权，
拜兵部尚书，出为东都留守。元和初，检校尚书右仆
射，为武宁军节度使。卒赠右仆射，谥曰敬。